Nos magister Johannes de Blanosco, officialis curie Lugdunensis et canonicus Matisconensis, et Guichardus de Telis, decanus Bellijoci, cognitor causarum curie domini Bellijoci, notum facimus universis presentes litteras inspecturis, quod constitutis coram mandato nostro, videlicet Petro Melioti, clerico curiarum nostrarum jurato, ad hoc a nobis specialiter destinato, Stephano Albi, cive Lugdunensi, Johanne Egidii, canonico Bellijoci, et magistro Ludovico fratre ejus, Flora, Agnete et Margarita, sororibus dictorum fratrum Johannis et Ludovici, et Amphelisca, relicta magistri Regnaudi de Bellavilla, confitentur et asserunt dicti Stephanus, Johannes, Ludovicus et mulieres predicte se habuisse et recepisse sexaginta libras Viennensium bonorum et legalium in pecunia numerata a Bartholoto de Rocha, burgensi Cluniacensi, solvente nomine abbatis et conventus Cluniacensis. Qui abbas et conventus pro se et pauperibus Jesu Christi Cluniacensibus eisdem Stephano, Johanni et Ludovico et mulieribus in predicta pecunie summa tenebantur ex causa compositionis facte inter ipsos super domo et aliis bonis hereditariis et utensilibus Petri Prepositi, quondam burgensi (sic) Belleville, et Johannette ipsius Petri filie, apud Cluniacum et in locis adjacentibus existentibus; de qua pecunie summa se tenent coram dicto mandato nostro penitus pro pagatis, eosdem abbatem et conventum pro se et pauperibus predictis et predictum Bartholomeum et suos de predicta pecunia quittavit pariter et absolvit. Preterea dicti Stephanus, Johannes et Ludovicus et mulieres predicte venditionem quam magister Petrus, clericus venerabilis ac religiosi viri fratris Garnerii, decani Cluniensis, et Theobaldus, dictus li Praus (sic), dati curatores ab eodem decano ad distribuendum hereditates seu bona quecumque supradicti Petri Prepositi defuncti sita in villa et jurisdictione Cluniacensi et in locis adjacentibus et ad tradendum precii medietatem omnium bonorum predictorum abbati et conventui Cluniacensi et reliquam medietatem pauperibus ejusdem ville, secundum quod predictus Petrus Prepositi in sua ultima preceperat voluntate, fecerunt Bertholoto predicto, prout in litteris ipsius decani super dicta venditione confectis predictum mandatum nostrum plenius vidit contineri, coram dicto mandato nostro laudant, aprobant, gratificant et acceptant, cedentes et concedentes ex causa predicta predictis abbati et conventui et Bartholoto emptori et suis et in eos transferentes penitus dicti Stephanus, Johannes, Ludovicus et mulieres omnia jura et omnes actiones reales et personales, mixtas, meras, utiles et directas, pretorias et civiles et quicquid loco actionis succedit que sibi et suis competunt seu competere possunt et debent, etc., promittentes, etc... exceptis helemosinis, legatis et fideicommissis et pictancia factis in testamento dicti Petri dicto conventui et pauperibus predictis. Renunciant insuper, etc... Nos predicti officialis Lugdunensis et decanus Bellijoci, ad preces dictorum Stephani, Johannis, Ludovici et mulierum omnium nobis oblatas per predictum mandatum nostrum, cui fidem plenariam adhibemus, cum nobis constet de premissis per relationem dicti mandati nostri, sigilla predictarum curiarum nostrarum presentibus apposuimus. Datum anno Domini Mº CCº LXXº sexto, mense januarii.